text: Henrik bryder isen og hopper i det iskolde vand
  02 februar 2019 kl. 16.40
  Lørdag var 110 vinterbadere inviteret til Jels Søerne for at hoppe i det 0,3 grader varme vand. 
  - Åh, nej. Pas på, Henrik.
  Sådan lyder det fra bagkoret, da Henrik Neumann fra Haderslev nærmer sig Jels Søernes blanke overflade. Den er god nok. Der er is på. 
  Under den skinnende overflade, gemmer sig vand, der ikke er mere end lige over frysepunktet. Helt præcist 0,3 grader. 
  Men den friske vinterbader trodser de råbende advarsler og isen, og få sekunder efter siger det 'plask'. Henrik har brudt igennem Jels Søernes is som den første denne kolde vinterdag i februar. 
  - Det var hårdt lige at hoppe igennem isen, men det var lækkert som sædvanligt, siger Henrik, efter han er svømmet i land.
  Henrik Neumann, vinterbader, Haderslev: "Det var hårdt lige at hoppe igennem isen, men det var lækkert som sædvanligt."
  Fire års succes
  Da isen først var brudt, fulgte 109 andre vinterglade badere. Det var foreningen De Blå Istapper og Jels Vinterbadeklub, der havde inviteret vinterbadere fra nær og fjern denne lørdag. 
  - Det har været en succes. Alle 110 billetter blev solgt på en søndag eftermiddag i oktober måned, fortæller Jane Stark, der er formand for De Blå Istapper og Jels Vinterbadeklub.
  For fire år siden sad Jane Stark og nogle andre og pjattede, og her opstod ideen til dagens arrangement. 
  - Det hele skulle jo ikke foregå om sommeren, så vi ville arrangere en vinterbadefestival, siger hun. 
  Det handler om vejrtrækningen
  Efter fire vellykkede arrangementer og fire kolde år som vinterbader, ved Jane Stark lige præcist, hvordan det føles, når først fødder, ben og hele kroppen er under vandets overflade. 
  - Mange tror, at man ligger og plasker rundt i lang tid, men det gør man ikke. Man dypper sig, er der et par sekunder, og så gør man op igen og ind i saunaen og den dejlige varme, siger den erfarne vinterbader.
  Efter mange dyp ved hun, at der faktisk kun er én ting, der hjælper i gyset. 
  - Vejrtrækningen. Kan du styre vejrtrækningen, kan du også styre det, der sker med kroppen, understreger Jane Stark.
  